Ants Salum

Ants Vihur Salum (4. detsember 1923 Ahja – 29. detsember 2012 Viljandi) oli eesti pedagoog, kultuurielu edendaja ja uurija.

Ta oli Viljandi kultuuriakadeemia audoktor, Memento Viljandi ühenduse juhatuse esimees ja Eesti Kongressi liige.

Elulugu 
Salum sündis Tartumaal, Ahjal metsniku perekonnas. Tema lapsepõlv möödus Missos. Koolis käis ta Pugola algkoolis Võrumaal, Võru reaalkoolis ja Hugo Treffneri Gümnaasiumis. 

Ta jagas oma põlvkonnakaaslaste saatust, keda nii Saksa kui ka Nõukogude okupatsioon ja teine maailmasõda muserdasid. Aastatel 1946–1950 viibis ta represseerituna Komi ANSV-s. Neist aastaist on ta pikemalt kirjutanud on autobiograafilises teoses "Raiusin kõik raamatusse".

Kodumaale naastes tuli tal võidelda kohanemisraskustega, otsida oma kohta uue süsteemi tingimustes ja visalt püüelda kõrghariduse kättesaamise poole. Kõige kiuste lõpetas Salum 1959. aastal Tartu Riikliku Ülikooli vene filoloogina ja asus pedagoogilisele tööle.

1960. aastast oli ta üle nelja aastakümne seotud Viljandi Kultuurharidustöö Kooli ning selle järglastega. Salum õpetas vene ja balti kirjandust, teatriajalugu, eesti kultuurilugu ning genealoogiat. Lisaks pedagoogiametile oli ta aastatel 1961–1968 kaugõppeosakonna juhataja ning 1997–2003 Viljandi kultuurikolledži teadusnõukogu esimees. 2001. aastal anti talle Viljandi kultuurikolledži audoktori tiitel.

Publikatsioonid, raamatud 
Ta tõlkis vene luulet (eraldi raamatuna ilmus 1987. aastal Sergei Jessenini poeem "Anna Snegina", avaldas artikleid vene–eesti kirjandussuhetest ning uuris Ain Rannaleedi elu ja loomingut. Ta kirjutas teatri- ja kirjanduskriitikat ning koostas seitse suguvõsalugu ja arvukalt loengukonspekte. 

Oma eluteest on Salum andnud üksikasjaliku ülevaate kaheköitelises mälestusteoses "Raiusin kõik raamatusse", mille kirjastas Ilmamaa. Teosed ilmusid aastail 2005–2006. See on noore mehe lugu, kelle elukäik sarnaneb tema kaasaegsete omadega. Autor jutustab siiralt oma maailmapildi ja -vaate kujunemisest, püüdlustest ja pettumustest, sõprusest ja armastusest.

Hobid ja ühiskondlik elu 
Salum oli aktiivne mitmes koosluses:

 1961–1994 meeskoor Sakala laulja, koori juhatuse esimees (1973–1976 ja 1978–1985),
 1975–1995 Eesti Raamatuühingu Viljandi osakonna esimees
 1989–2012 Memento Viljandi ühenduse juhatuse esimees 
 1990–1992 Eesti Kongressi liige 
 1993–1996 Viljandi linnavolikogu liige ja kultuurikomisjoni esimees.

Tunnustus 
 1989 – Eesti NSV teenelise kultuuritegelase aunimetus 
 1999 – Riigivapi V klassi teenetemärk
 2002 – Eesti Punase Risti V klassi teenetemärk
 2003 – Viljandi linna teenetemärk

Isiklikku 
Salum oli kaks korda abielus. Tema esimene abikaasa oli kunstiajaloolane Linda Alekõrs. Ta on ajakirjanik Madis Salumi isa. Ta on ajakirjanike Piret Kooli ja Kärt Anvelti ning muusik Tanel Liibergi vanaisa.

Viited

Välislingid 

 Ants Salum: hindamatu raamatusari / Sakala, 18. jaanuar 2010
 Ants Salum: Viljandi Kultuurikooli Tallinna periood (1952–1960) / Killukesi ajaloost, TÜ Viljandi Kultuurikolledži raamatukogu
 Meenutusi: Kolm keelemeest – Julius Mark, Julius Mägiste ja Paul Ariste / veebinäitus 

Eesti pedagoogid
Eesti kultuuritegelased
Eesti kultuuriloolased
Eesti represseeritud isikud
Eesti Kongressi liikmed
Eesti NSV teenelised kultuuritegelased
Riigivapi V klassi teenetemärgi kavalerid
Eesti Punase Risti V klassi teenetemärgi kavalerid
Hugo Treffneri Gümnaasiumi vilistlased
Sündinud 1923
Surnud 2012